Þeim Norbert Walter-Borjans og Saskia Esken er ætlað að rífa upp fylgi þýskra Jafnaðarmanna sem hefur verið í frjálsu falli síðustu ár . Getty Jafnaðarmenn í Þýskalandi fara nú fram á að ríkisstjórn Angelu Merkel kanslara , sem Jafnaðarmenn eiga aðild að , verji auknu fé til félagsmála . Ný forysta hefur tekið við stjórnartaumunum í flokknum og óttast margir að með henni kunni stjórnarsamstarfið að vera í hættu . Landsfundur þýskra Jafnaðarmanna ( SPD ) fer fram í Berlín um helgina . Þau Saskia Esken og Norbert Walter-Borjans tóku formlega við sem leiðtogar flokksins á föstudag en atkvæðagreiðsla um nýja forystu hafði farið fram meðal flokksmanna síðustu vikurnar . Walter-Borjans er fyrrverandi fjármálaráðherra Norðurrín-Vestfalíu og hefur verið kallaður Hrói Höttur vegna baráttu sinnar gegn skattsvikurum með reikninga í Sviss . Esken hefur setið á þingi fyrir Baden-Württemberg frá 2013 . Gagnrýnin á stjórnarsamstarfið Þau Esken og Walter-Borjans hafa bæði verið gagnrýnin á stjórnarsamstarf SPD og Kristilegra demókrata ( CDU ) , flokks Merkel kanslara , og hafa margir því óttast að stjórnin kunni að leysast upp með nýrri forystu . Deutsche Welle segir að eldri flokksmenn og ráðherrar SDP í ríkisstjórn hafi á landsfundi eindregið talað fyrir því að viðhalda samstarfinu . Um sex hundruð landsfundarfulltrúar samþykktu í gær að krefjast þess að ríkisstjórnin myndi auka útgjöld sín til félagsmála – að gera velferðarkerfið sveigjanlegra , hækka lágmarkslaun , gera breytingar á almannatrygginga - og lífeyriskerfinu og að frysta leiguverð í ákveðnum borgum í fimm ár . Annegret Kramp-Karrenbauer , formaður CDU og varnarmálaráðherra , hefur þó hafnað því að endursemja um stjórnarsáttmála flokkanna . Annegret Kramp-Karrenbauer er formaður Kristilegra demókrata ( CDU ) , flokks Angelu Merkel kanslara . Getty Erfið síðustu ár SPD hefur átt erfitt uppdráttar síðustu árin og hefur flokkurinn tapað hverjum kosningunum á fætur öðrum , hvort sem það er í kosningum til þjóðþingsins , Evrópuþingsins eða landsþinga . Er svo komið að í nýlegri skoðanakönnun RTL / n-tv mælist flokkurinn með 11 prósent fylgi . Kristilegri demókratar mælast í sömu könnun með 28 prósent , Græningjar með 22 prósent og hægriöfgaflokkurinn Valkostur fyrir Þýskaland ( AfD ) 14 prósent . Eftir að flokkurinn beið afhroð í kosningunum til Evrópuþingsins síðasta vor tilkynnti Andrea Nahles að hún myndi segja af sér formennsku í flokknum . Síðustu mánuði hafa þrír gegnt hlutverki starfandi formanns , þau Malu Dreyer , Thorsten Schäfer-Gümbel og Manuela Schwesig . Tilkynnt verður á morgun hver verður næsti leiðtogi þýska Jafnaðarmannaflokksins .